次韻余司理
作者：陳造
朝代：宋

paragraphs: 名分屬我輩，那容狥多可。
勢由服勞屈，享以綦貴夥。
積水須固防，易溢不難破。
勸沮自有機，懲一警千箇。
世儒略其本，顧詳獄犴課。
彼頑工抵巇，未可援宥過。
奸名犯具分，論罪不在大。
吏姦易爲熾，士氣寧受挫。
漏網容汝輩，厚顔向此座。
新詩驚老眼，唱高信難和。
向來搏虎手，老去但慵懦。
近者勞阿買，金薤編玉唾。
此詩尤傑出，氣有江山佐。
揆予收新得，比君倍當賀。